Ikääntynyt rouva ei osannut itsekään selittää toimintaansa.

1930-luvulla syntynyt nainen ajoi perjantaina puolen päivän jälkeen sisään pääovista kauppakeskus Saareen, joka sijaitsee Helsingin Laajasalossa.

Helsingin poliisin yleisjohtaja Teemu Lappalainen kertoo, että nainen oli ajanut epähuomiossa pääovista sisään. Lukijan Ilta-Sanomille lähettämästä kuvasta näkee, miten auto on pysähtynyt kauppakeskuksen tuulikaappiin ennen toisia liukuovia.

Kuvan lähettänyt lukija kertoo, että kuljettaja ajoi auton sisään hiljaisella vauhdilla. Sisällä kauppakeskuksessa olleet sivulliset ryntäsivät läheisistä ruokaravintoloista viittomaan kuljettajalle ja pysäyttämään autoa.

Kun auto oli pysähtynyt tuulikaappiin, sivulliset käskivät rouvaa sammuttamaan auton moottorin. Sen jälkeen he työnsivät auton takaisin ulos.

HS:n mukaan nainen olisi ollut ajamassa autopesulaan.

Lappalaisen mukaan tapauksesta ei seurannut henkilövahinkoja. Sekä rouva että sivulliset säästyivät naarmuitta.

– Kuljettaja ei osannut oikein itsekään kertoa, mitä oli tapahtunut, Lappalainen kertoo.

Tehtävä jäi poliisin osalta siihen, mutta Lappalainen kertoo, että nyt selvitetään sitä, onko kuljettaja kyvykäs pitämään ajo-oikeutensa tästä eteenpäin.

Silminnäkijänä ollut Ilta-Sanomien lukija kertoo, että rouvan autoon tuli hieman lommoja, ja sen vilkut irtosivat.

Koko episodi kesti kokonaisuudessaan kymmenisen minuuttia.

Kauppakeskusjohtaja Tuija Wänttinen kertoo, että kauppakeskuksen ovet tai seinät eivät vahingoittuneet onnettomuudessa.

– Vartija vei rouvan kahville. Sitten poliisi haki rouvan ja auton pois. Sen suurempaa dramatiikkaa ei tässä tapauksessa ollut, kertoo Wänttinen.

Onnettomuudessa oli siis mukana onni. Nyt tilanne on ohi ja kaikki Saaressa toimii normaalisti.